text: Falsk brand fra røgkanon gav røde ører på tandlægeklinik
  12 juli 2017 kl. 15.50
  Onsdag eftermiddag rykkede politi og brandvæsen ud til en formodet brand i Esbjerg. Den kraftige røg kom dog ikke fra en brand.
  Klokken 16.06 fik Syd- og Sønderjyllands Politi anmeldelse om en mulig brand hos dinTANDLÆGE på Fyrvej i Sædding ved Esbjerg. Der var kraftig røgudvikling fra klinikken.
  - Den kraftige røg viste sig at komme fra en røgkanon på stedet, siger vagtchef hos Syd- og Sønderjyllands Politi, Erik Lindholdt, til TV SYD.
  Erik Lindholdt, vagtchef, Syd- og Sønderjyllands Politi: "Det er formentlig rengøringspersonalet, der har udløst røgkanonen på stedet, da de skulle lukke sig ind. Så der er nok én, der har haft lidt røde ører."
  Årsagen er endnu ikke helt på plads, men der tegner sig et tydeligt billede.
  - Det er formentlig rengøringspersonalet, der har udløst røgkanonen på stedet, da de skulle lukke sig ind. Så der er nok én, der har haft lidt røde ører, forklarer vagtchefen.
  Røgkanonen er monteret som sikkerhed ved indbrud – på samme måde som høje hyletoner.
  - Det er ret effektivt. Men røgen er ufarlig og uden lugt – lidt ligesom tøris på et diskotek, så vidt jeg ved, slutter vagtchefen.
  Nu kræver det blot åbne vinduer i nogle timer, så er klinikken klar igen.
  &quot;Branden&quot; på Fyrvej i Esbjerg viste sig at være en røgkanon i tandlægeklinik - ingen brand, men måske et par røde ører... #politidk
  
  På vej til mulig brand på Fyrvej i Esbjerg - kraftig røgudvikling. #politidk
  
  